**LATVIJAS REPUBLIKAS VALDĪBAS UN UZBEKISTĀNAS REPUBLIKAS VALDĪBAS LĪGUMS PAR SADARBĪBU VESELĪBAS NOZARES UN MEDICĪNAS ZINĀTNES JOMĀ**

Latvijas Republikas valdība un Uzbekistānas Republikas valdība, turpmāk tekstā sauktas par „Pusēm”,

vēloties veicināt abpusēju sadarbību veselības nozares un medicīnas   
 zinātnes jomā,

ar kopīgu mērķi uzlabot un stiprināt sabiedrības veselību abās valstīs,

ir vienojušās par turpmāko.

**1. pants**

Puses sadarbojas veselības nozares un medicīnas zinātnes jomā, ievērojot vienlīdzības un abpusēja izdevīguma principus, saskaņā ar abu valstu nacionālajiem normatīvajiem aktiem un ņemot vērā savas starptautiskās saistības.

**2. pants**

Puses veicina abpusēji izdevīgu divpusējo sadarbību šādos virzienos:

1. veselības aprūpes organizācija (primārās veselības aprūpes stiprināšana, specializēto medicīnas centru optimizācija, stacionārās veselības aprūpes efektivitātes paaugstināšana, medicīnas pakalpojumu tirgus attīstība, no valsts budžeta līdzekļiem finansētas veselības aprūpes nodrošināšana);
2. kopīgu projektu izstrāde un īstenošana par abu valstu prioritātēm veselības nozares un medicīnas zinātnes jomā;
3. veselības aprūpes, farmācijas un sabiedrības veselības jomā, tai skaitā pedagoģijas, zinātnes un organizatoriskajās jomā, strādājošo apmācība un pārkvalifikācija;
4. farmācija un medicīnas iekārtas;
5. fundamentālu lietišķu un zinātnisku pētījumu attīstība preventīvās, klīniskās un eksperimentālās medicīnas jomā ar mērķi uzlabot un stiprināt sabiedrības veselību;
6. veselības ekonomika, tai skaitā finanšu vadības un veselības apdrošināšanas nodrošināšana;
7. informācijas tehnoloģiju vadība veselības sistēmas ietvaros;
8. infekciju slimību (īpaši tuberkulozes un HIV/AIDS) un neinfekciju slimību (kardiovaskulāro, onkoloģisko slimību, diabēta u.c.) profilakse, uzraudzība un kontrole;
9. mātes un bērna veselības aizsardzība;
10. kvalitātes vadība veselības aprūpes sistēmā, tai skaitā veselības aprūpes iestāžu akreditācijas sistēmas nodrošināšana;
11. tehniskās palīdzības sniegšana, balstoties uz Pušu iespējām un ar to savstarpēju piekrišanu;
12. sadarbība medicīnas tūrisma attīstīšanā abās valstīs.

Puses var sadarboties citās veselības un medicīnas zinātnes jomās, kas izraisa savstarpēju interesi.

**3. pants**

Puses īsteno šī līguma 2. pantu ar savstarpēju konsultāciju, speciālistu un informācijas apmaiņas palīdzību, organizējot simpozijus un konferences, publicējot monogrāfijas un rakstus, kā arī citos sadarbības veidos uz savstarpējas vienošanās pamata.

**4. pants**

Šī līguma nosacījumu īstenošanai Pušu kompetentās institūcijas ir:

- no Latvijas puses – Latvijas Republikas Veselības ministrija;

- no Uzbekistānas puses - Uzbekistānas Republikas Veselības ministrija.

Pušu kompetentās institūcijas var noslēgt detalizētu sadarbības plānu noteiktiem periodiem.

**5. pants**

Puses veicina tiešu sakaru izveidi starp medicīnas izglītības iestādēm, zinātniskajām iestādēm, ārstniecības iestādēm un citām ar veselības sistēmu saistītām abu valstu institūcijām.

**6. pants**

Puses vienojas sadarboties, lai izstrādātu procedūras neatliekamās medicīniskās palīdzības sniegšanai otras Puses valstspiederīgajiem savā teritorijā un pārrobežu norēķinu veikšanai.

Tiesības saņemt neatliekamo medicīnisko palīdzību saskaņā ar šo pantu ir spēkā tikai pēc atbilstoša sadarbības līguma noslēgšanas starp Pusēm.

Kompetentās institūcijas sadarbības līguma noslēgšanai ir Latvijas Republikas Veselības ministrija un Uzbekistānas Republikas Veselības ministrija.

**7. pants**

Puses veicina informācijas apmaiņu par kongresiem, konferencēm, izstādēm un citiem attiecīgajā valstī notiekošajiem pasākumiem veselības nozares un medicīnas zinātnes jomā.

**8. pants**

Šī līguma noteikumi neietekmē Pušu tiesības un pienākumus, kas izriet no citiem Pušu noslēgtajiem spēkā esošajiem starptautiskajiem līgumiem.

**9. pants**

Šis līgums var tikt grozīts un papildināts abām Pusēm par to savstarpēji vienojoties un noformējot to protokolu veidā, kas ir neatņemama šī līguma sastāvdaļa un stājas spēkā saskaņā ar šī līguma 10. panta pirmo daļu

Visas domstarpības, kas var rasties šī līguma interpretācijas un īstenošanas gaitā, Puses risina konsultāciju un sarunu ceļā.

**10. pants**

Šis līgums stājas spēkā dienā, kad pa diplomātiskajiem kanāliem ir saņemts pēdējais rakstiskais paziņojums, ar kuru Puses informē viena otru par to, ka ir izpildītas iekšējās procedūras, kas ir nepieciešamas, lai tas stātos spēkā.

Šis līgums tiek noslēgts uz pieciem gadiem, un tā darbība tiek automātiski pagarināta uz nākamajiem piecu gadu periodiem, ja vien kāda no Pusēm sešus mēnešus pirms šī līguma darbības beigām rakstveidā neinformē otru Pusi par savu nodomu izbeigt tā darbību.

Parakstīts Rīgā 2013.gada 17.oktobrī divos oriģinālos eksemplāros latviešu, uzbeku un angļu valodā, visi teksti ir vienlīdz autentiski.

Atšķirīgas interpretācijas gadījumā noteicošais ir teksts angļu valodā.

|  |  |  |  |
| --- | --- | --- | --- |
| Latvijas Republikas valdības  vārdā |  | Uzbekistānas Republikas valdības vārdā |  |

09.10.2013 11:14

638

L.Pauliņš

Eiropas lietu un starptautiskās sadarbības

departamenta vecākais referents

67876024

ludis.paulins@vm.gov.lv